Polisieman vas vir verkragtingArgieffoto: SAPD/Facebook ŉ Polisiebeampte (27) is in hegtenis geneem nadat hy glo ŉ 18-jarige meisie Sondag in Standerton, Mpumalanga, verkrag het. Brig. Leonard Hlathi, woordvoerder van die polisie, sê twee mans het na bewering na die meisie se huis gegaan en haar na die plek waar hulle haar verkrag het, gelok. Die meisie kon ná die voorval ontsnap. Hlathi sê die meisie het met die hulp van ŉ gemeenskapslid ŉ klag van verkragting en aanranding by die polisiestasie aanhangig gemaak. Die polisie het die saak ondersoek en die polisiebeampte toe Maandag aangekeer. Die beampte is ŉ konstabel by die Sakhile-polisiestasie in Standerton. Die beampte sal na verwagting Dinsdag in die Standerton-landdroshof verskyn. Die polisie se ondersoek duur voort. Lt.genl. Mondli Zuma, provinsiale polisiekommissaris in Mpumalanga, het die polisiebeampte se gedrag veroordeel. Hy het ook sy misnoeë oor die verkragting uitgespreek en daarop gewys dat dit boonop in Vrouemaand gebeur het.